# HDMI

### от Уикипедия, свободната енциклопедия

HDMI (High-Definition Multimedia Interface) е цифров аудио/видео интерфейс, способен да предава некомпресиран поток. HDMI е съвместим с технологията HDCP DRM. HDMI осигурява връзка между всяко дигитално устройство, притежаващо подобен интерфейс, например DVD плейъри, персонални компютри, конзоли за видеоигри или телевизори. Той е предназначен да замени старите аналогови начини за връзка като RF (коаксиален кабел), SCART, VGA, DVI-A и други.

HDMI (High-Definition Multimedia Interface) представлява нов тип интерфейс, благодарение на който се осъществява връзка между домашната DVD уредба и телевизора или между компютърния монитор и настолната система. Стандартът се разработва в тясно сътрудничество между компаниите Hitachi, Matsushita (Panasonic, National, Technics), Philips, Silicon Image, Sony, Thomson (RCA) и Toshiba.

Преди официалната поява на HDMI за осъществяване на висококачествена цифрова видеовръзка между настолното PC (домашната DVD уредба) и монитора (телевизора) съществуваше един утвърдил се с времето стандарт – DVI (Digital Video Interface). На практика основната цел на новия интерфейс е да замени “остарелия” вече DVI стандарт, като освен пренос на висококачествено цифрово видео по един канал от интерфейсния кабел трябва да осъществява и трансфер на аудиопоток по друг канал от същия проводник. Ефектът се изразява в по-голямо качество на излъчваното аудио-видеоизображение и намаляване на броя на необходимите проводници за осъществяване на взаимната връзка между тях.

Въпреки наличието на общи черти между двата стандарта за трансфер на цифрово видео, HDMI има три съществени предимства пред DVI. На първо място, той поддържа всички съществуващи до момента видеорезолюции (включително тези на HDTV), като в това число влизат и по-голям набор от тепърва разработвани и тествани видеорежими на работа. На практика HDMI може да пренася видеоизображения с приблизително два пъти по-голяма резолюция от висококачествения HDTV стандарт. Второ, докато DVI осигурява пренос само на цифрово видео по един кабел, HDMI има възможност да пренася и аудио-, и видеоизображение. Трето, но не на последно място, очевидна е разликата в големината на накрайниците – този на HDMI е с далеч по-малки размери от този на DVI.

Всички по-стари настолни системи с DVI вход/изход са напълно съвместими с новия интерфейс, тъй като HDMI е специално проектиран за обратна съвместимост с DVI устройствата. На практика чрез подходящ преходник DVI-към-HDMI (или HDMI-към-DVI) може да свържете “стария” DVI монитор към новата HDMI видеокарта.

DVI е проектиран изключително и единствено за употреба при настолни системи, докато HDMI е предназначен както за PC, така и за мултимедийните устройства, използвани в бита (DVD плеър, видеопроектори и т.н.). Допълнителен плюс към спецификациите на новия стандарт е пълната поддръжка на HDCP (High-Bandwidth Digital Copy Protection) криптиращи алгоритми, разработени от Intel за защита на възпроизвежданото съдържание от HD-DVD носители.

За обмен на данни по HDMI интерфейса се използва специален протокол, наречен TMDS (Transition Minimized Differential Signaling). Той е разработен от Silicon Image и на практика се използва и от “по-стария” DVI стандарт. Ако някъде срещнете името PanelLink, имайте предвид, че PanelLink всъщност е комерсиалното име на TMDS. Основната роля на протокола е да кодира осембитовата поредица от данни в десетбитов сигнал, който след преобразуването се пропуска през определен канал от интерфейса. Обменът на аудио- и видеопотока по интерфейсния кабел се осъществява посредством три TMDS канала за данни.

По технически спецификации, HDMI интерфейсът поддържа максимален трансфер от 165 милиона пиксела в секунда. Това означава, че всяко изображение на екрана се формира от определен брой пиксели. По-голяма част от съвременните настолни монитори работят при резолюция на екрана от 1024 х 768. Така във всеки момент изображението върху дисплея ви е съставено от 786 432 пиксела и в зависимост от честотата му електронен лъч регулярно опреснява визуализираната от тях информация (важи за CRT мониторите). Повечето настолни CRT монитори работят при честота около 80 Hz, което означава, че електронният лъч обхожда и опреснява информацията във всички тези пиксели с честота осемдесет пъти в секунда. Като резултат получаваме, че във всяка една секунда през видеошината протичат 62 914 560 пиксела. Прието е броят на пикселите, преминаващи през шината за една секунда, да се означава като честота на трансфер, и се измерва в херцове. В конкретния случай 62 914 560 пиксела означават 62,9 MHz честота на трансфер.

Честотата на трансфер при HDMI интерфейса може да варира от 25 до 165 МHz и на практика напълно покрива нуждите на домашната HD-Video киносистема. Ако направим проста сметка, при резолюция от 1920 х 1080 с честота на опресняване 60 Hz (1080p HD-Video стандарта) максималната честота на опресняване е едва 124,4 MHz – доста под максимално теоретично поддържаната.

Display Data Channel (DDC) каналът се използва за комуникация между изпращащото устройство и устройството приемник. Самата комуникация представлява техническа информация, засягаща физическите способности на приемника (максимална резолюция, скорост на трансфер на пикселите и т.н.). Това се осъществява чрез прочит на E-EDID (Enhanced Extended Display Identification Data) данните от устройството приемник.

Максималният поддържан аудиорежим е 7.1 с честота на семплиране до 192 KHz. CEC (Consumer Electronics Control) представлява допълнителен канал от интерфейса, който съгласно спецификациите на HDMI позволява контрол над допълнителни свързани аудио-визуални устройства, с които потребителят разполага.

Интерфейсът специфицира поддръжката на два типа накрайници, наречени Тип А и Тип В. Стандартният тип А се състои от 19 крачета, а другата разновидност – тип В, е съставена от 29 пина. Основната разлика между тях е в това, че тип В поддържа по-големи честоти на трансфер на пикселите – 300 MHz, което на практика все още не намира явно приложение в съвременните аудио-визуални устройства.

Бъдещето на HDMI

Още когато аналоговата връзка с монитора и въобще с устройствата за изобразяване на видеосигнал стана достатъчно неадекватна, за да обслужва новите стандарти при видеоизображението, се разбра, че бъдещето, освен че е цифрово, е също така и неясно. DVI стандартът бе началото на едно ново развитие на технологиите, а в момента HDTV става все по-интересна и привлича все повече потребители на своя страна. Високата дефиниция не само предлага много по-качествено изображение, но и помага за създаване на собствено кино в домашни условия. И не само това.

Начините за трансфер на цифровата информация, които обслужват HDTV в момента, са познати – HDCP (High Definition Content Protection) и HDMI (High Definition Multimedia Interface, съвместим с DVI сигналите и HDCP протоколите). HDCP разчита на DVI конектора за свързване, докато HDMI използва собствени кабели и конектори. Освен тези двата, през 2007 г. и в бъдеще ще видим още “играчи” – DisplayPort и Universal Display Interface. И докато UDI е физически и електрически съвместим с DVI, но с понижени възможности, DisplayPort е несъвместим с вече познатите стандарти.

Предимствата на HDMI в сравнение с DisplayPort са очевидни – съвместимостта с DVI автоматично прави апаратната поддръжка на HDMI ако не вече налична, то поне много лесна за реализиране. Все пак повечето графични чипове от ново поколение разполагат с HDCP поддръжка, което директно означава, че изграждането на HDMI съвместима платка е нещо съвсем възможно. В случая единствено е необходимо да се прекара звуковият поток през PCIe интерфейса, което се получава на ниво софтуер (драйвери). Нека не забравяме и несъвместимостта между DisplayPort и DVI съвместимите варианти. Въпреки това доста от заинтересованите в случая компании говорят за евентуалното бъдещо наличие на конвертор между DisplayPort и HDMI/DVI, което да съвмести двата стандарта и да направи възможно включването на HDMI базирани устройства към DisplayPort.

Въпреки че HDMI все още има да измине доста “път”, докато наистина може да се каже, че разпространението му е повсеместно, технологията вече е във версия 1.3 на развитието си. Тази по-нова версия, позволяваща по-дълбоки цветове и по-висока резолюция, е имплементирана в Sony Playstation 3, за която може да разберете повече на страниците на този брой на вестника, а Epson чрез своя дисплей EMP-TW1000 осигурява поддръжка на 30-битов цвят. Версия 1.3 предлага 48 bit xvYCC, или над един милиард цвята, за сметка на добре познатите ни 24 bit sRGB, или 16,7 милиона цвята.

В бъдеще все повече устройства ще предлагат най-новата ревизия на стандарта, като наред с това ще видим и безжичен вариант на HDMI свързване. В случая става дума за разработеното наскоро устройство на Philips, което може да ви помогне да премахнете цялото HDMI окабеляване в стаята си чрез безжичното решение. Поддържането на 1080p резолюция без компресия или загуби посредством ултраширока честотна връзка звучи доста сериозно, ако добавим и факта, че външни интерференции (GSM, микровълнови, Bluetooth или Wi-Fi) не оказват влияние.

HDMI търпи критика и от много фенове на DRM (Digital Rights Management) технологията, които претендират, че HDMI е изкопирала доста неща от DRM, но това едва ли ще попречи на HDMI тепърва да се развива със сериозни темпове през следващите няколко години.

Така или иначе, едно е ясно – съвсем скоро ще отмине времето, когато добре познатите ви S-Video кабели и конектори ще бъдат единственият вариант да гледате филм или нещо друго от компютъра на телевизора. А цифровизирането ще доведе до още едно голямо предимство – много по-високо качество и на видеосигнала, и на звуковия сигнал. Така добрият 20” LCD дисплей, свързан с вашия компютър, със сигурност няма да може да се мери с HDMI базирания ви 42” плазмен телевизор, изграждащ основата на новото ви домашно кино.

Тази статия е мъниче. Можете да помогнете на Уикипедия, като я разширите. Просто щракнете на редактиране и добавете онова, което знаете.

Взето от „http://bg.wikipedia.org../../../h/d/m/HDMI_ee7a.html“.

Категории: Електроника | Мъничета

##### Views

- Статия
- Беседа
- Текуща версия

##### Търсене

##### На други езици

- Afrikaans
- Català
- Česky
- Dansk
- Deutsch
- Ελληνικά
- English
- Español
- Suomi
- Français
- עברית
- Bahasa Indonesia
- Italiano
- 日本語
- 한국어
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Русский
- Basa Sunda
- Svenska
- 中文